ভরা বর্ষার রাতে বাড়ির বড়োদের মুখে ভূতের গল্প শুনে ভয়ে ঠক ঠক করে কাঁপার মতো অনুভূতি এ যুগের ছেলেমেয়েদের মধ্যে কখনো হয়েছে, বা আদৌ কখনো হবে কি না, সে নিয়ে আমার ঘোরতর সন্দেহ আছে। তবে আমাদের ছোটবেলায় এরকম ঘটনা অজস্রবার ঘটেছিলো। ভূতের ভয়ে আমরা, অর্থাৎ পিঠোপিঠি ভাই-বোনেরা, সবাই মিলে এক খাটে জড়াজড়ি করে শুয়ে কতোবার যে এক-ঘুমে রাত কাটিয়ে দিয়েছি তার ঠিক নেই ! সেই ভয় পাওয়াতে এক অদ্ভুত আনন্দ লুকিয়ে থাকতো। আবার, পরের দিন সকালে উঠে আগের রাতের ভয় পাওয়া নিয়ে ভেবে নিজেদের মধ্যেই সে কি হাসাহাসি !!